b'\n_START_ARTICLE_\nIvan V. Paleolog\n_START_SECTION_\n\xc5\xbdivljenje\n_START_PARAGRAPH_\nIvan V. je bil sin cesarja Andronika III. in njegove \xc5\xbeene Ane, h\xc4\x8derke grofa Amadeja V. Savojskega in njegove \xc5\xbeene Marije Brabantske. Ivanovo dolgo vladanje je zaznamovalo postopno propadanje mo\xc4\x8di Bizantinskega cesarstva zaradi \xc5\xa1tevilnih dr\xc5\xbeavljanskih vojn in stalno rasto\xc4\x8de mo\xc4\x8di osmanskih Turkov.  _NEWLINE_Na prestol je pri\xc5\xa1el leta 1341 kot osem let star otrok. Njegovo vladanje se je za\xc4\x8delo z dr\xc5\xbeavljansko vojno med njegovim uradnim regentom, o\xc4\x8detovim prijateljem Ivanom Kantakuzenom, in samooklicanim regentskim svetom, ki so ga sestavljali njegova mati Ana, patriarh Ivan VI. Kalek in megas doux Aleksej Apokavk.  Med dr\xc5\xbeavljansko vojno je Ana leta 1341 zastavila bizantinske kronske dragulje za 30.000 bene\xc5\xa1kih dukatov. V letih 1346 do 1349 je v Konstantinoplu razsajala  \xc4\x8drna kuga._NEWLINE_V vojni je zmagal Ivan Kantakuzen in od leta 1347 vladal kot socesar, dokler ni njegovega sina Mateja leta 1352 napadel Ivan V. Paleolog. Za\xc4\x8dela se je druga dr\xc5\xbeavljanska vojna,  v kateri je Ivan V. prosil za pomo\xc4\x8d srbskega kralja \xc5\xa0tefana Du\xc5\xa1ana. Kralj mu je obljubil 4.000 srbskih konjenikov. Matej Kantakuzen je za pomo\xc4\x8d prosil svojega  o\xc4\x8deta in dobil 10.000 osmanskih Tukov. V bitki oktobra 1352 so Turki v bizantinski slu\xc5\xbebi popolnoma uni\xc4\x8dili koalicijsko vojsko Ivana V. Osmansko cesarstvo je z gradom \xc4\x8cimpe na Galipoliju pridobilo prvo ozemlje na evropski celini. Leta 1354 je Ivanu V. uspelo odstaviti Ivana VI. in ga vtakniti v samostan. Leta 1357 mu je uspelo odstaviti tudi Mateja, ki so ga ujeli Srbi in ga za odkupnino predali Ivanu V._NEWLINE_Leta 1366 se je Ivan V. v Budimu sestal z ogrskim kraljem Ludvikom I. in ga prosil za pomo\xc4\x8d. Ludvik mu jo je obljubil pod pogojem, da se spreobrne v katoli\xc5\xa1ko vero ali vsaj dose\xc5\xbee patriarhovo priznanje pape\xc5\xbeeve nadoblasti. Ivan V. je z ogrskega dvora od\xc5\xa1el praznih rok iskat pomo\xc4\x8d proti Osmanom po drugih evropskih dvorih._NEWLINE_Kantakuzenovi zavezniki Osmani so \xc5\xa1e naprej pritiskali na Ivana V. Sulejman pa\xc5\xa1a, sin sultana Orhana I., je na \xc4\x8delu svoje vojske osvojil Odrin in Plovdiv in za\xc4\x8del od bizantinskega cesarja pobirati davek. Ivan V. je pozival Zahod za pomo\xc4\x8d in leta 1367 predlagal pape\xc5\xbeu Urbanu V. spravo med pravoslavno in katoli\xc5\xa1ko Cerkvijo in podreditev  patriarhata rimskemu pape\xc5\xbeu. Oktora 1369 se je Ivan V. na potovanju  iz Neaplja v baziliki sv. Petra v Rimu  formalno spreobrnil v katoli\xc5\xa1ko vero in priznal pape\xc5\xbea za vrhovnega poglavarja Cerkve. Pri spreobrnitvi ni bila prisotna pravoslavna duhov\xc5\xa1\xc4\x8dina in njegova poteza ni kon\xc4\x8dala velike shizme._NEWLINE_Obubo\xc5\xbean zaradi vojne je bil med obiskom Benetk leta 1369 priprt zaradi dolgov. Na poti domov so ga aretirali  tudi v Bolgariji. Leta 1371 je priznal suverenost sultana Murata I. Sultan mu je kasneje pomagal v sporu s sinom  Andronikom IV., ki ga je leta 1376 odstavil. _NEWLINE_Leta 1390 je bizantinski prestol uzurpiral njegov vnuk Ivan VII., vendar je bil kmalu odstavljen. Isto leto je Ivan V. ukazal okrepiti konstantinopelsko obzidje. Za obnovo so uporabili marmor iz poru\xc5\xa1enih cerkva v mestu in njegovi okolici. Po zaklju\xc4\x8dku gradenj je Bajazid I. zahteval, da se vse novogradnje poru\xc5\xa1ijo in grozil z vojno in oslepitvijo Ivanovega sina Manuela, ki je bil v osmanskem ujetni\xc5\xa1tvu. Ivan je izpolnil njegovo zahtevo in zaradi globokega poni\xc5\xbeanja kmalu zatem 16. februarja 1391 umrl._NEWLINE_Nasledil ga je sin Manuel. Mlaj\xc5\xa1i sin Teodor je bil \xc5\xbee od leta 1383 despot Morejskega despotata.'